钦定古今图书集成/历象汇编/庶征典/第014卷 > 《四灵赋》林仲节
## 钦定古今图书集成/历象汇编/庶征典/第014卷 > 《四灵赋》林仲节

维大钧之播物，差变化之不同。虽偏塞之有间，亦和
粹之或锺。伊百兽之孰灵，曰麟凤兮龟龙。其灵伊何？
为瑞孔多。或出鲁而降圣，或鸣岐而应和。或浮洛而
荐瑞，或出河而负图。德感而应者，兴《二南》之咏；乐成
而仪者，纪《帝典》之书。九江纳锡，昭上贡之盛；六御时
乘，应乾德之符。其为物也，或毳而慈，或羽而仪；或鳞
“之长，或甲之奇。麟之为灵也，角不以触，趾不以踶。虫
有生而不践，草必黄而后跻。麟兮麟兮，著于《春秋》兮
咏于诗。”凤之为灵也，体乃象德，鸣兮应时。非竹实兮
不食，微冈梧兮曷栖。凤兮凤兮，文明之祥兮，匪德之
衰。龟龙之灵也，神以妙物，泽以及时。或守国以绍明，
或云从而天飞。龟兮龙兮，神化之盛兮，稽《易》而可知。
粤若先民，伤时思昔。纪礼运以成书，表四灵之为德。
匪罝网之可求，岂阱擭之能执？若为畜而可驯，乃至
和而自获。彼昏不知，孰明斯义？夸元狩之瑞，浪传一
角之奇；纪五凤之元，徒取羽毛之异。元君入梦，骋畸
说之荒唐夏椟藏漦，涉纪闻之茫昧。下有继诞之徒，
曲学之士，束脯而食。“语有奇而不稽；藻棁以居，礼虽
盛而匪智。引笙而下，料王子之空谈；网梭而飞，嗤晋
人之妄议。盖故实者，不求史传之支离，而必明经典
之所指。乃知《礼经》之言，所以伤今思古，而想像乎四
者之为瑞也。”辞未竟，客有谓余者曰：“子徒知昔人伤
今思古，而不思推古以证今也。四灵以为畜，则王者
可制礼乐”，岂无其事而虚语哉？洪惟圣神，御四方而
正四国，张四维而立四极，居四大而顺四时，敷四瑞
而体四德。乃若四者之应，则麟凤之在郊，龟龙之在
沼，振振跄跄，蜲蜲蛇蛇，而不知其几也。今子徒骋《五
经》之绪馀，而不睹文明之盛事，辨纪传之荒诬，而不
鉴德盛之所致，诚下国之鄙人也。赋者于是逡巡而
起，改容而谢，乃续而为《四灵之歌》曰：“麟兮仁兮，凤兮
文兮，龟龙神兮，今世之珍兮。礼乐斯兴，道厥淳兮；于
赫盛德，维皇元兮。”